Assad i TV-tale: - Syrias fiender skal til helvete
Foran tusenvis av elleville tilhengere i et auditorium søndag formiddag manet han til full nasjonal mobilisering for å bekjempe opprøret. Ifølge FN har konflikten de siste 21 månedene kostet 60.000 mennesker livet. - Dette er en konflikt for de som vil ta hevn mot folket og splitte Syria. Dette er fiender av folket og fiender av Gud. Og fiendene til Gud skal til helvete, sier presidenten ifølge CNN. - Mange tror at dette er en konflikt mellom myndighetene og opposisjonen. Denne konflikten, mine damer og herrer, er mellom hjemlandet og deres fiender. Folket mot drapsmenn og kriminelle, sier al-Assad. Han slo fast at sikkerheten og tryggheten i Syria er borte, og lovet fortsatt kamp mot det han kaller terrorister. Opprøret mot presidenten startet med demonstrasjoner i mars 2011, inspirert av opprørene i andre arabiske land. Etter hvert utviklet det seg til et væpnet opprør. - Fremtid på spill - Nasjonen er for alle, og vi må beskytte den. Vi må heve oss over politiske motsetninger. Vår framtid står på spill, sier Assad, ifølge NTB. Han sier også at de aldri har avvist en politisk løsning. - Men vi vil ikke forhandle med ekstremister eller grupper som bruker vold. Det vil bety slutten for Syria, sier Assad, som hevder at opprørerne har støtte fra Vesten. - Skal vi forhandle med «Vestens marionetter», sa presidenten og høstet stor applaus fra den fullsatte salen. Mens Vesten mener at Assad og hans regime bruker jernneven for å knuse motstanden, kaller Assad det for et berettiget selvforsvar. - De kaller det revolusjon, men en revolusjon krever tenkere. Dette er en gjeng kriminelle, sier Assad, som i talen også takket Kina, Russland og Iran som alle har motsatt seg internasjonal innblanding i konflikten i Syria. Han varslet også at han vil ha en forsoningskonferanse, men bare for dem som ikke har «forrådt» landet. Konferansen kan etterfølges av dannelsen av en ny regjering og et generelt anmnesti, ga han uttrykk for. - Den første fasen i en politisk løsning krever at andre makter slutter å finansiere og væpne opposisjonen, at det blir skutt på terrorhandlingene og at vi får kontroll med grensene, sa Assad. (VG Nett/NTB)
Syrias president Bashar al-Assad gikk hardt til verks i sin første TV-tale på sju måneder.